b'\n_START_ARTICLE_\nLopuhkina\n_START_SECTION_\nMaantiede ja asutus\n_START_PARAGRAPH_\nLopuhkinan kunnan pinta-ala on 270 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 Lomonosovin piirin Kaprion, pohjoisessa Lep\xc3\xa4sin ja Penikkalan ja id\xc3\xa4ss\xc3\xa4 Kosteritsan kuntiin sek\xc3\xa4 etel\xc3\xa4ss\xc3\xa4 Volossovan piiriin. Kunnan alueella virtaavat Vornaisienjoki ja Ruitsanjoki. Suurin j\xc3\xa4rvi on Tehlits\xc3\xa4nj\xc3\xa4rvi. Lopuhkinan radonl\xc3\xa4hteet ja -j\xc3\xa4rvet ovat suojeltu luonnonmuistomerkki._NEWLINE_Kuntaan kuuluu 13 kyl\xc3\xa4\xc3\xa4: Isvara (ven. Izvara), Klarovitsa (Florevitsy), Klopitsa, Korkka (Gorki), Lopuhkina, Muhkovitsa (Muhovitsy), Nikolskoi (Nikolskoje), Saastrova (Zaostrovje), Savolssina (Savol\xc5\xa1t\xc5\xa1ina), Uusi-Puura (Novaja Burja), Vanha-Metussi, Vornaisi ja Yl\xc3\xa4-Ruitsa (Verhnije Ruditsy).\n_START_SECTION_\nHistoria\n_START_PARAGRAPH_\n1700-luvun puoliv\xc3\xa4liss\xc3\xa4 paikalla sijaitsi Sergijevskojen eli Bereznjagin kyl\xc3\xa4, joka sai uuden nimen omistajansa Nikita Lopuhinin mukaan. Lopuhkinan kartanon l\xc3\xa4hell\xc3\xa4 sijaitsevien radonpitoisten l\xc3\xa4hteiden ja keinotekoisen j\xc3\xa4rven yhteyteen perustettiin 1830-luvulla parantola. J\xc3\xa4rven rannalla toimi my\xc3\xb6s paperitehdas._NEWLINE_Peter von K\xc3\xb6ppenin mukaan vuonna 1848 Lopuhkinassa asui 89 ven\xc3\xa4l\xc3\xa4isen ohella 16 savakkoa, jotka kuuluivat Serepetan luterilaiseen seurakuntaan. Paperitehtaalla ty\xc3\xb6skenteli my\xc3\xb6s 36 Suomesta tullutta suomalaista. Vuonna 1862 Lopuhkinan kyl\xc3\xa4ss\xc3\xa4 oli seitsem\xc3\xa4n taloa ja 54 asukasta, jotka olivat tilanomistajan maaorjia. Lopuhkinan kartanossa, paperitehtaalla ja parantolassa asukkaita oli 92. Seudun kyliss\xc3\xa4 asui my\xc3\xb6s inkerikkoja, jotka ven\xc3\xa4l\xc3\xa4isten tavoin kuuluivat Metussin ortodoksiseen seurakuntaan.\n_START_SECTION_\nPalvelut ja n\xc3\xa4ht\xc3\xa4vyydet\n_START_PARAGRAPH_\nKeskuskyl\xc3\xa4n palveluihin kuuluvat lastentarha, keskikoulu, lasten taidekoulu ja pieni poliklinikka. Klopitsassa on keskikoulu ja l\xc3\xa4\xc3\xa4kint\xc3\xa4asema. Korkan kyl\xc3\xa4ss\xc3\xa4 on golfkentt\xc3\xa4._NEWLINE_Seudulta on l\xc3\xb6ydetty useita muinaisia hautapaikkoja. Vornaisien kyl\xc3\xa4n l\xc3\xa4hell\xc3\xa4 sijaitsee keskiaikainen maalinna. Lopuhkinan kartanosta on j\xc3\xa4ljell\xc3\xa4 huonokuntoinen p\xc3\xa4\xc3\xa4rakennus, parantola sek\xc3\xa4 muiden rakennelmien ja puiston j\xc3\xa4\xc3\xa4nteit\xc3\xa4. Muita kulttuuriperint\xc3\xb6kohteita ovat Vanhan-Metussin, Vornaisin ja Yl\xc3\xa4-Ruitsan kartanoalueet sek\xc3\xa4 toisen maailmansodan muistomerkit.'